વમળમાં ઘૂમરાતી, ચિત્કારતી ઈરમાને જોયા પછી આઘાતનો માર્યો બેહોશ થઈ ગયેલો આર્થર ખાસ્સી વારે હોશમાં આવ્યો હતો, પણ એ પછી ય તેને જાણે કોઈ સુધબુધ ન રહી હોય તેમ એ જ સ્થિતિમાં યંત્રવત્ત બેઠો રહ્યો હતો. મોડી રાતે વરસાદ ચાલુ થયો ત્યારે તેના આદમીઓએ ડરતા ડરતા આર્થરને કેમ્પમાં આવવા આગ્રહ કર્યો, પણ એ જાણે કશું સાંભળતો, સમજતો ન હોય તેમ શૂન્યમનસ્ક થઈને નદીના પ્રવાહ તરફ ફાટી આંખે એમ જ રાતભર પલળતો રહીને જોયા કર્યો.